దీపావళి సంతోషంగా సాగాలంటే.. ఈ జాగ్రత్తలు తప్పనిసరి WATCH LIVE TV
కార్గిల్ యుద్ధంలో వీరమరణం పొందిన తండ్రికి అద్భుత నివాళి
కార్గిల్ యుద్ధంలో నేలకొరిగిన ఓ సైనికుడికి అతడి కుమారుడు అద్భుత రీతిలో నివాళి అర్పించాడు. తండ్రి వీరమరణం పొందిన 19 ఏళ్ల తర్వాత తండ్రి పని చేసిన బెటాలియన్‌లోనే చేరాడు.
Samayam Telugu | Updated:
Jun 11, 2018, 12:07PM IST
కార్గిల్ యుద్ధంలో నేలకొరిగిన ఓ సైనికుడికి అతడి కుమారుడు అద్భుత రీతిలో నివాళి అర్పించాడు. తండ్రి వీరమరణం పొందిన 19 ఏళ్ల తర్వాత తండ్రి పని చేసిన బెటాలియన్‌లోనే చేరి.. తండ్రికి తగ్గ వారసుడనిపించాడు. జూన్ 12, 1999న హితేష్ కుమార్ తండ్రి బచన్ సింగ్ కార్గిల్‌ యుద్ధంలో చనిపోయాడు. అప్పటికీ హితేష్‌ వయసు ఆరేళ్లు మాత్రమే. ఆర్మీలో చేరాలని, తండ్రిలా దేశానికి సేవ చేయాలని అంత చిన్న వయసులోనే హితేష్ నిర్ణయించుకున్నాడు.
ఇటీవలే డెహ్రాడూన్‌లోని ఇండియన్ మిలిటరీ అకాడమీలో శిక్షణ పూర్తి చేసుకున్న హితేష్ పాసింగ్ ఔట్ పెరేడ్ పూర్తి చేశాడు. తండ్రి పని చేసిన రాజ్‌పుతానా రైఫిల్స్ రెండో బెటాలియన్‌లో లెఫ్టినెంట్ హోదాలో చేరాడు. సైన్యంలో చేరగానే తండ్రి బచన్ సింగ్‌‌కి నివాళులు అర్పించాడు.
19 ఏళ్ల నా కల నెరవేరింది. మా అమ్మ కూడా నేను సైన్యంలో చేరాలని కోరుకుంది. దేశానికి నిజాయతీతో సేవలు అందిస్తానని హితేష్ తెలిపాడు. ‘ఆయన వీరమరణం పొందిన తర్వాత కుటుంబ పోషణ కష్టమైంది. ఇద్దరు అబ్బాయిలను పెంచడానికి కష్టపడ్డాను. హితేష్ సైన్యంలో చేరడం గర్వంగా ఉంది. పెద్దబ్బాయిలాగే రెండో వాడు కూడా సైన్యంలో చేరేందుకు సిద్ధం అవుతున్నాడ’ని హితేష్ తల్లి చెప్పింది.
కార్గిల్‌లోని లోలోలింగ్‌లో విధులు నిర్వర్తిస్తున్న సైనికులపై పాక్ దాడికి పాల్పడింది. ఆ రాత్రి బచన్ సహా 17 మంది సైనికులు ప్రాణాలు కోల్పోయారని రిషిపాల్ సింగ్ అనే సైనికాధికారి తెలిపారు.